text: Skrev en sang til von Schinkelbein
  21 december 2011 kl. 15.16
  Bente Ibenfeldt har skrevet en hyldestsang til sin elskede kat. Sangen har titlen Michelle von Schinkelbein, og den er en af seks kompositioner, som er samlet på hendes nye cd, Rigtig Kattemusik.
  - Den betød utroligt meget, for den kom faktisk på et tidspunkt, hvor jeg havde været ude for en alvorlig ulykke, fortæller Bente Ibenfeldt, da hun har spillet den særlige sang for TV SYD. 
  - Ulykken betød, at jeg mistede min erhvervsevne. Men den reddede nærmest mit liv, fordi jeg fik noget at gå op i. Den havde brug for mig.
  
  Seks melodier
  Bente Ibenfeldt ved ikke hvad navnet Michelle von Schinkelbein betyder. Det er noget med en tysk greve i 1700-tallet. 
  Hun har arbejdet som musiker i mange år. Sangen om Michelle von Schinkelbein er en af seks melodier, hun selv har komponeret.
  
  Hoppede og dansede
  Katten blev 19 år. Bente Ibenfeldt husker tydeligt, hvad den syntes om sin melodi:
  - Den hoppede jo og dansede, hver gang jeg spillede den. Den kom hen og lagde sig her. Og kikkede beundrende på mig. Jeg tror, det var min største beundrer, siger hun. 
  Cd´en "Rigtig Kattemusik" kan downloades på www.gatewaymusic.dk eller bestilles hos Bente Ibenfeldt, Christiansfeld.
  